Henry Morgenthau

Henris Morgentau (t. p. Henris Morgentas, , g. 1891 m. gegužės 11 d. – 1967 m. vasario 6 d.) – JAV politikas, valstybės veikėjas, Iždo sekretorius JAV prezidento F. Ruzvelto administracijoje.

 Biografija 
Gimė JAV žydų verslininko ir diplomato, JAV ambasadoriaus Osmanų imperijoje H. Morgentau vyresniojo šeimoje. Mokėsi nepriklausomoje Niujorko Dwighto mokykloje. Studijavo architektūrą ir žemės ūkį Kornelio universitete. 1913 m. susipažino ir susidraugavo su F. Ruzveltu. Baigęs mokslus, savo ūkyje augino kalėdines eglutes. Nuo 1922 m. vadovavo žurnalui „American Agriculturalist“. 1929 m. F. Ruzveltas, tuomet tapęs Niujorko valstijos gubernatoriumi, jį paskyrė savo patarėju. 1934 m. F. Ruzveltas, kiek anksčiau išrinktas JAV prezidentu, paskyrė H. Morgentau JAV iždo sekretoriumi. Nepritarė kai kuriems F. Ruzvelto Naujojo kurso reformų programos punktams. Laikėsi konservatyvios fiskalinės politikos. Sukūrė naują JAV socialinio draudimo programą. Kovojo su korupcijos apraiškomis vyriausybėje. Siekdamas finansuoti Antrojo pasaulinio karo išlaidas, 1941 m. išleido JAV karo obligacijas. 1944 m. parengė pokarinės Vokietijos pertvarkymo planą, vėliau  pavadintą jo vardu. https://books.google.lt/books?id=0eYhHoIPEm4C&pg=PA183&hl=lt#v=onepage&q&f=false Gerhard L. Weinberg. Visions of Victory. The Hopes of Eight World War II Leaders Plane buvo numatyta Vokietiją padalinti, demilitarizuoti, likviduoti jos sunkiąją pramonę, paversti žemės ūkio kraštu. Pateiktas plano projektas buvo kritikuojamas, tačiau po Antrojo pasaulinio karo dalis plano elementų buvo realizuota, decentralizavus Vokietijos bankų sistemą, uždraudus jos užsienio prekybą, sumažinus importą bei įvedus griežtą mokesčių politiką. Laikinai vadovavo 1944 m. liepą surengtai Breton Vudso konferencijai, kurios metu buvo įkurta Breton Vudso sistema, Tarptautinis valiutos fondas ir Tarptautinis rekonstrukcijos ir plėtros bankas. Naujuoju JAV prezidentu tapus H. Trumenui, atsistatydino iš užimamų pareigų.

 Šaltiniai 

Kategorija:JAV iždo sekretoriai
Kategorija:JAV politikai
Kategorija:JAV verslininkai